(Dagbladet): De sju første Formel 1-løpene denne sesongen har hatt sju forskjellige vinnere. Det har aldri skjedd før - og i dag kan rekorden utvides til åtte.
Veteranen Michael Schumacher regnes blant de største favorittene før helgas Europa Grand Prix i Valencia. Hvis tyskeren skulle vinne i dag, vil han bli den åttende seierherren denne sesongen.
- Schumacher var raskest i kvalifiseringen i Monaco, men han vært svært uheldig i år. Han har bare to poeng, men jeg har tro på den gamle mesteren i Valencia. Og det hadde jo vært utrolig moro med åtte forskjellige vinnere på åtte løp, sier Viasats motorekspert Atle Gulbrandsen.
Dette er vinnerne så langt i år.
1. Jenson Button i Australia.
2. Fernando Alonso i Malaysia.
3. Nico Rosberg i Kina.
4. Sebastian Vettel i Bahrain.
5. Pastor Maldonado i Spania.
6. Mark Webber i Monaco.
7. Lewis Hamilton i Canada.
Hovedløpet starter klokka 13.30 i dag. Det sendes på Viasat Sport, og i opptak på Viasat 4.